section_heading: Školovanje i karijera
paragraph_text: Za vrijeme službovanja u Srbiji između 1897. i 1904. godine dva puta je odlikovan, i to Takovskim ordenom četvrtog reda i Ordenom Svetog Save trećeg stupnja. Zatim mu je Austro-Ugarska monarhija 1907. povjerila službu u Boki kotorskoj, gdje provodi 12 godina u vremenu nategnutih odnosa između Beča i Beograda, u vrijeme aneksijske krize, Carinskog rata i balkanskih ratova. O svom radu u Boki Vladimir navodi sljedeće: Moj skroman rad za dobro naroda bokeškog bio je priznat time što sam od skoro svih bokeških općina bio imenovan počasnim građaninom i što je cijela Boka kotorska nekoliko mjeseci poslije sloma Austrije pismeno, jednodušno izjavila neograničeno povjerenje za dugogodišnji moj trud i rad.